《藏冰井》
宋代·马之纯

向日周家有凌人，后来此事特相因。
冬时室内收藏早，夏日宫中给赐新。
但得满盘堆水玉，不须对面着风轮。
看来深阔能多少，调得阴阳冷热均。

作者简介：婺州东阳人，字师文，号野亭。孝宗隆兴元年进士。知徽州比较务。受知张栻，潜心经籍，究极六经诸子百家，人称茂陵先生。宁宗庆元间主管江东转运司文字。有《尚书中庸论语说》、《周礼随释》、《左传类编》、《纪事编年》及诗文集。